НАРЕДБА

ЗА ОРГАНИЗАЦИЯ НА ДВИЖЕНИЕТО ПРИ КРАТКОВРЕМЕННО ПЛАТЕНО ПАРКИРАНЕ - „СИНЯ ЗОНА" - ОБЩИНА ПРИМОРСКО 
Общи положения

Чл. 1. С тази наредба се определят:

1. Основните правила, правата и задълженията на община Приморско и на физическите и юридическите лица, свързани с организацията на движението при режим на кратковременно платено паркиране  „Синя зона".
2. Таксите за паркиране при условията в улици с режим „Синя зона".
Режим на кратковременно платено паркиране - „Синя зона"

Чл.2. /1/ На улици, площади и паркинги - публична общинска собственост, по решение на Общинския съвет, се въвежда режим за кратковременно платено паркиране - „Синя зона" за ППС с допустима максимална маса до 2,5 тона и автобуси до 12 пътнически места.
/2/ Обхвата, часовия диапазон и периода на паркиране по ал.1, се определя ежегодно с решение на Общински съвет, по предложение на кмета. 
/3/ Минималното времетраене за еднократно паркиране на ППС в „Синя зона" e един час /шестдесет минути/, като това се изписва на пътния знак, указващ режима на паркиране.
Чл. 3 Удостоверяване на заплащането и контрола на действителното време на паркирането на автомобили в „Синя зона" става със заплащане от страна на водача или по указания върху указателната табела ред. Заплащането се извършва чрез пускане на платен СМС на кратък номер или чрез заплащане пред служителите, контролиращи "Синя зона".
Чл. 4 Не се допуска в „Синя зона":
/1/ Паркиране на автомобил, без заплащане на определената такса за ползване; 
/2/ Времетраене на паркирането, по-голямо от заплатеното;
/3/ Паркиране в нарушение на правилата за паркиране, регламентиращи конкретната зона, както и указанията на персонала, обслужващ зоната;

/4/ Паркиране извън обозначените места за паркиране или по начин, засягащ очертанията на мястото за паркиране и/ или  съседното място; 

Чл.5 Временно или постоянно, цялостно или частично закриване на участъци от „Синя зона", с цел провеждането на заявени по съответния ред в Общината мероприятия, се допуска със Заповед на Кмета. 

Чл.6 Местата за паркиране в откритите паркинг-зони с режим на кратковременно платено паркиране „Синя зона" се обозначават хоризонтално с пътна маркировка, могат да се оборудват с камери за видеонаблюдение и апарати за фотозаснемане, като се сигнализират вертикално с пътни знаци и табели, чрез които на водачите на ППС се указват условията за паркиране.

Режим на преференциално/ безплатно/ паркиране на ППС, превозващи хора с увреждания

Чл.7/1/ На територията на Общината в откритите паркинг-зони с режим на кратковременно платено паркиране „Синя зона", се осигуряват определен брой фиксирани и обозначени места за преференциално паркиране на ППС, превозващи хора с увреждания.

/2/ Местата за паркиране по ал. 1 са с възможно най-добър достъп от входовете и подходите към тях и се обозначават с пътен знак Д21 „хора с увреждания" и с плътна пътна маркировка с изобразен международния символ „Хора с увреждания".

/3/ Броят, разположението и обозначаването на местата за преференциално паркиране на ППС, превозващи хора с увреждания е указан в „Приложение № 1" - неразделна част от настоящата наредба.
/4/ На местата по ал. 1 могат да престояват или паркират автомобили, снабдени с карта удостоверяваща правото на ползване на такова място. Картата задължително трябва да отговаря на изискванията на стандартизирания модел. Тя трябва да бъде поставена от вътрешната страна на предното стъкло на автомобила, по начин осигуряващ видимостта и отвън. 

/5/ Картата осигурява безплатно паркиране.

/6/ Картата по ал. 4 се издава от Общинска администрация. Валидни са и карти издадени от други общини на територията на Република България, както и издадени от друга държава- членка на Европейския Съюз, ако е издадена в съответствие със законовите изисквания.  

/7/ Картите на правоимащите лица, легитимиращи и удостоверяващи правото на преференциално паркиране на територията на Общината се издават, активират и анулират по ред и при условия, определени с нарочна писмена заповед на Кмета на Общината.

/8/ Видът на картите за преференциално паркиране, задължителната информация съдържаща се в тях и начина за обозначаване на ППС, превозващи хора с увреждания, при кратковременно платено паркиране „Синя зона" на територията на Общината са указани в „Приложение № 2" — неразделна част от настоящата наредба.
Режим на привилегировано паркиране на ППС за служебни нужди

Чл.8./1/ Видът на служебните карти за привилегировано паркиране на ППС за служебни нужди, съдържаща се задължителната информация в тях и начина за обозначаване на ППС, обслужващи служебни лица при паркиране в откритите паркинг-зони с режим на кратковременно платено паркиране „Синя зона" са указани в „Приложение № 3" - неразделна част от настоящата наредба.
/2/ ППС на управление "Социални дейности" към Общината, при извършване на дейности по обслужване на хора с увреждания или социално слаби могат да паркират безплатно в "Синя зона" за времето на обслужване.

/3/ ППС с надпис „Полиция" и автомобили на служба „Пожарна и аварийна безопасност", „Бърза помощ", „Гражданска защита", автомобилите от ГД"Охрана" МП и обозначените за движение със специален режим, имат право да паркират безплатно в „Синя зона" за времето необходимо при и по повод изпълнение на служебните им функции, автомобилите на аварийните екипи на "Енергоразпределение", ВиК, както и автомобилите на ОП „Чистота и озеленяване“.
/4/Административни и обслужващи звена, определени със заповед на кмета на общината, които изцяло се издържат от общински бюджет, ползват за служебни нужди безплатно места за паркиране, означени по съответния начин.
Блокиране на колелото на неправилно паркирано ППС, чрез използването на

техническо средство („скоба")

Чл.9 /1/ ППС, което е паркирано в нарушение на чл.3, може да бъде принудително задържано чрез използването на техническо средство („скоба").

/2/ Оперативната дейност по използването и прилагането на техническото средство („скоба"), таксуването на собствениците на автомобили или упълномощените от тях водачи, както и освобождаването на блокираните ППС, се организира и осъществява по ред и при условия, определени със заповед на Кмета на Общината, издадена на основание и в изпълнение на чл. 167 и следващите от Закона за движението по пътищата.

/3/ Конструкцията на скобата и начинът на поставянето и трябва да бъдат такива, че да не се нанасят повреди на ППС.

/4/ Забранява се повреждането на скобата и/или освобождаването и от други лица, освен от тези, които извършват контрол на "Синя зона".

/5/ Размерът на таксата, дължима от собствениците или упълномощените от тях водачи на принудително задържано ППС, чрез използването на техническо средство („скоба"),  е фиксиран и се определя ежегодно от Общински съвет по предложение на Кмета на Общината.

/6/ Разхода по ал. 5 и таксата за паркиране  се заплащат на мястото на блокиране на ППС при неговото отблокиране и се събират от лицата, извършващи контрол на „Синя зона“.

Чл.10 При престояване на блокирано с техническо средство („скоба") ППС, паркирано в „Синя зона" за време по-дълго от указаното на пътния знак, същото може да бъде отстранено принудително по реда на чл.168 от Закона за движение по пътищата, като водачът или собственикът на ППС, освен разноските по принудителното задържане, заплаща и разноските по принудителното преместване, транспортирането и паркирането.

Чл.11 Не се задържат принудително и не се отстраняват чрез принудително преместване автомобили с надпис „Полиция", автомобили на служба „Пожарна и аварийна безопасност", „Бърза помощ" и „ Гражданска защита", автомобилите от ГД"Охрана" МП и обозначените за движение със специален режим , както и автомобилите на аварийните екипи на „ Енергоразпределение", "ВиК"  и автомобилите на ОП“ Чистота и озеленяване“. 
Цени на услуги в "Синя зона"

Чл. 12 /1/ Цени на услугата за един час престой на едно ППС- мотопед, лек автомобил или автобус до 12 места в "Синя зона" е 2 лв./1.02 евро без ДДС, а целодневен престой – 14 лева/ 7.16 евро без ДДС.
                  /2/ Принудително преместване на ППС (с „паяк") до охраняем паркинг - 72 лв./36.81 евро с ДДС.

                 /3/ Престой на репатрирано ППС в охраняем паркинг - 3 лв./1.53евро /час без ДДС.
Контрол и санкции

Чл.13 Контролът по изпълнение на тази наредба се осъществява от Кмета на Общината и/или определени с негова писмена заповед лица.
Чл.14 /1/За установените нарушения на тази наредба, лицата извършили или допуснали нарушението се наказват с глоба в размер от 100лв./51.13евро до 300 /триста/ лева/153.39 евро, ако за констатираното нарушение не е предвидено друго наказание.
/2/ За маловажни случаи на нарушения на изискванията на тази наредба, установени при извършването им, органите по чл.16, налагат на място глоба с фиш в размер до 50 /петдесет/ лева/25.56 евро.

/3/ Ако лицето оспори нарушението и размера на наложената глоба или откаже да подпише фиша по ал.2, се съставя акт по реда на чл. 16 от настоящата наредба.

Чл.15. /1/ Собственик или длъжностно лице, което нареди или съзнателно допусне негов подчинен да извърши нарушение по тази наредба се наказва с наказанието, предвидено за извършеното нарушение.

/2/ Собственикът или този, на когото е предоставено моторно превозно средство, отговаря за извършеното с него нарушение. Собственикът се наказва с наказанието, предвидено за извършеното нарушение, ако не посочи на кого е предоставил моторното превозно средство.

Чл.16. /1/ Актовете за установяване на нарушенията на тази наредба се съставят от компетентни длъжностни лица.
/2/ Редовно съставените актове по тази наредба имат доказателствена сила до доказване на противното.

/3/ Наказателните постановления се издават от Кмета на Общината или от упълномощено от него лице.
/4/ За неуредените в тази наредба случаи по съставянето на актовете, издаването и обжалването на наказателните постановления и по изпълнението на наложените наказания се прилагат разпоредбите на Закона за административните нарушения и наказания.

Чл.17 Когато нарушение на тази наредба е извършено при или по повод осъществяване дейността на юридическо лице или едноличен търговец, се налага имуществена санкция в размер от 200лв./102.26 евро до 600/шестотин/ лева/306.78 евро.

Санкции при неправилно паркиране

Чл.18/1/За паркиране на ППС в нарушение на изискванията на настоящата наредба, върху специално обозначено място, определно за паркиране на ППС, обслужващо хора с увреждания, на извършителя се налага глоба в размер до 200 /двеста/ лева/102.26 евро.
/2/ За паркиране на ППС върху улични противопожарни хидранти, при което се затруднява или би се затруднила възможността за безпрепятственото им използване по предназначение от екипите на службите „Пожарна и аварийна безопасност" и „Гражданска

защита", на извършителите се налагат глоби в размер от 50 /петдесет/лв./25.56 евро до 500 /петстотин/ лева/255.65 евро.
Други санкции

Чл.19 /1/За частично или цялостно повреждане или нерегламентиран демонтаж на пътен знак, указателна табела или друго, регламнетирано поставено по съответния ред съоръжение за вертикална пътна сигнализация, на извършителите се налагат глоби в размер от 100 /сто/лв./51.13 евро до 300 /триста/ лева/153.39 евро.
/2/ За нерегламентирано, частично или цялостно заличаване на хоризонтална пътна маркировка на извършителите се налагат глоби в размер от 100 /сто/лв./51.13 евро до 300 /триста/ лева/153.39 евро.
ДОПЪЛНИТЕЛНИ РАЗПОРЕДБИ:

§1.По смисъла на тази наредба:

„ППС, превозващи хора с увреждания" са ППС, които към момента при и по време на паркирането обслужват персонално лицето, отговарящо на критериите съгласно „Приложение № 2" и са обозначени според изискванията на тази наредба с валидна карта, издадена на името на обслужваното лице.

„Привилегировано паркиране за служебни нужди" е:

Безплатното паркиране в „Синя зона" на ППС с надпис „Полиция" и на автомобили на служба „Пожарна и аварийна безопасност", „Бърза помощ" и „Гражданска защита", автомобилите от ГД "Охрана" МП и обозначените за движение със специален режим , при и по повод изпълнение на служебните им функции, както и автомобилите на аварийните екипи на „ Енергоразпределение",„ВиК" , ОП “Чистота и озеленяване“.
ПРЕХОДНИ И ЗАКЛЮЧИТЕЛНИ РАЗПОРЕДБИ
§2. /1/Кметът на общината изготвя и издава предвидените в настоящата наредба нарочни заповеди в едномесечен срок от приемането на настоящата наредба.

/2/ Общинския съвет приема всички необходими за по-ефективното прилагане на настоящата наредба свои допълнителни решения в тримесечен срок от влизането в сила на същата.

              §3.Настоящата Наредба се приема на основание чл.21,ал.2 от ЗМСМА,чл.168 и чл.171 от Закона за движение по пътищата.

              §4. Настоящата Наредба отменя действащата Наредба за принудително преместване на ППС с техническо средство "паяк"на територията на община Приморско.


  §5. След датата на въвеждане на еврото в Република България, размерът на всички парични стойности, посочени в български лева, се превалутират и закръгляват в евро, съобразно реда по чл.12 и чл.13 от Закона за въвеждане на еврото в РБ.
Настоящата Наредба е приета с Решение № 136, протокол №10/31.07.2024г. и  отменя НАРЕДБАТА ЗА ОРГАНИЗАЦИЯ НА ДВИЖЕНИЕТО ПРИ КРАТКОВРЕМЕННО ПЛАТЕНО ПАРКИРАНЕ - „СИНЯ ЗОНА" - ОБЩИНА ПРИМОРСКО, приета с решение №129 от Протокол № 9 от 14.05.2012г. 
· Изм. и доп. с Решение №233/27.02.2025г. – нов §5 в ПЗР.
ПРИЛОЖЕНИЕ №1 (към чл.7, ал.З) БРОЙ, РАЗПОЛОЖЕНИЕ И ОБОЗНАЧАВАНЕ НА МЕСТАТА ЗА ПРЕФЕРЕНЦИАЛНО ПАРКИРАНЕ НА ППС, ПРЕВОЗВАЩИ ХОРА С УВРЕЖДАНИЯ

I. Броят на паркинг-местата, предназначени за паркиране на ППС, превозващи хора с увреждания в откритите паркинг-зони с режим на кратковременно платено паркиране „Синя зона" на територията на Общината, се определя както следва:

1. най-малко 2 /две/ места за паркиране се предвиждат в откритите паркинг-зони с режим на кратковременно платено паркиране „Синя зона"- с до 50 места;

2. най-малко 3 /три/ на сто от общия брой на местата за паркиране се предвиждат в откритите паркинг-зони с режим на кратковременно платено паркиране „Синя зона" - с повече от 50 места;

II. За всяко жилище, обитавано от хора в инвалидни колички, се определя 1 /едно/ място за паркиране. 
ПРИЛОЖЕНИЕ №2 (към чл.7, ал.8) ВИД НА КАРТИТЕ ЗА ПРЕФЕРЕНЦИАЛНО ПАРКИРАНЕ, ИНФОРМАЦИЯ СЪДЪРЖАЩА СЕ В ТЯХ И НАЧИН ЗА ОБОЗНАЧАВАНЕ НА АВТОМОБИЛИТЕ НА ХОРА С УВРЕЖДАНИЯ ПРИ ПРЕФЕРЕНЦИАЛНО ПАРКИРАНЕ НА СПЕЦИАЛНО ОПРЕДЕЛЕНИТЕ ЗА ТАЗИ ЦЕЛ МЕСТА В „СИНЯ ЗОНА"

I. Вид на картите за преференциално паркиране в „Синя зона" на автомобили на хора с увреждания.

I. Картите
за преференциално паркиране в „Синя зона" на автомобили на хора с увреждания са приети с Заповед на Кмета на Община Приморско.
II. Задължително информационно съдържание на картите за преференциално паркиране в „Синя зона" на автомобили на хора с увреждания.

1. Визуализирана задължителна информация, отпечатана на външните повърхности на картите за преференциално паркиране в „Синя зона" е както следва:

а/ Откъм лицевата страна - изображение на международния знак „Хора с увреждания"

б/ Откъм лицевата страна — трите имена на правоимащото лице, притежател на картата, надпис „Карта е валидна в присъствието на лицето!";

             2. Картата
съдържа:

а/ Дата на издаване на картата;

б/ Срок на валидност на картата;

в/ № на картата в регистъра на редовно издадените карти за преференциално паркиране в „Синя зона";

III. Начин на обозначаване на автомобилите на хора с увреждания при преференциално паркиране на специално определените за тази цел места в „Синя зона".

1. При и по време на паркирането в „Синя зона", притежателят на картата е длъжен да я постави в долния десен ъгъл на предното стъкло на автомобила, откъм вътрешната му страна;

2. Картата се поставя в залепения на предното стъкло на ППС прозрачен пластмасов джоб така, че лицевата и страна, с изображението на международния знак „Хора с увреждания" на плътен син фон, да е ориентирана навън;

IV. Служителите на Общината, контролиращи "Синя зона" могат да извършват проверки, доколко преференциалното служебно паркиране е извършено при спазване на нормативните изисквания, както и да изискват доказателства от водача на съответното ППС за това, че е паркирано при и по повод обслужване на лицето притежател на картата, с която същото ППС е обозначено;

ПРИЛОЖЕНИЕ №3 (към чл.8 , ал.1) Вид на служебните карти за привилегировано паркиране на ППС за служебни нужди, задължителната информация съдържаща се в тях и начина за обозначаване на ППС, обслужващи служебни лица при паркиране в откритите паркинг-зони с режим на кратковременно платено паркиране „Синя зона"

I. Вид и задължително информационно съдържание на картите за привилегировано служебно паркиране в „Синя зона" на автомобили, визуализира задължителна информация:

а/ От лицевата страна - изображение на герба на гр.Приморско;

б/ От задната страна :

· Надпис „карта за преференциално служебно паркиране";

-№ на картата в регистъра на редовно издадените карти за преференциално служебно паркиране в „Синя зона";

· Дата на издаване на картата;

· Срок на валидност на картата;

II. Начин на обозначаване на автомобилите при привилегировано паркиране за служебни нужди в „Синя зона".

1. При и по време на пакрирането в „Синя зона", притежателят на картата е длъжен да я постави в долния десен ъгъл на предното стъкло на автомобила, откъм вътрешната му страна;

2. Картата се поставя в залепения на предното стъкло на ППС прозрачен пластмасов джоб така, че лицевата и страна, с изображението на емблемата на гр.Приморско  да е ориентирана навън;
III. Служителите на общината, извършващи контрол в "Синя зона" могат да извършват  проверки, доколко привилегированото служебно паркиране е извършено при спазване на нормативните изисквания, както и да изискват доказателства от водача на съответното ППС за това, че е паркирано при и по повод обслужване на лицето притежател на картата, с която същото ППС е обозначено;

